Manafon - Wicipedia

# Manafon

### Oddi wrth Wicipedia, y gwyddoniadur rhydd.

Pentref a phlwyf gwledig yng ngogledd Powys (yn yr hen Sir Drefaldwyn) yw Manafon. Fe'i lleolir 2 filltir a hanner i'r de o bentref Llanfair Caereinion ac 8 milltir i'r gorllewin o'r Trallwng ar lôn y B4390.

Saif Manafon ar lannau Afon Rhiw mewn ardal o fryniau isel coediog a ffermydd. Mae'n rhan o esgobaeth Llanelwy. Mae'r eglwys yn bur hynafol.

Bu'r bardd a golygydd Gwallter Mechain (Walter Davies) yn ficer Manafon am gyfnod o 30 mlynedd, o 1807 hyd 1837, a chynhyrchodd rhan helaeth o'i waith llenyddol yno.

Treuliodd y bardd enwog R. S. Thomas gyfnod o ddeuddeg mlynedd yn rheithor Manafon (1942-1954). Cafodd yr ardal ddylanwad dwfn arno. Yno yr aeth ati i ddysgu'r Gymraeg ac mae rhai o'i gerddi mwyaf adnabyddus, sy'n ymwneud â chymdeithas amaethyddol y fro, natur, a hanes Cymru yn deillio o'r amser hwnnw. Ceir pennod ddifyr ar ei brofiadau yn y fro yn ei hunangofiant Neb. Dyma un o'i ddisgrifiadau bachog o Fanafon o'r gyfrol honno, a ysgrifennir yn y trydydd berson:

  'O'r braidd fod Manafon yn bod. Doedd yno ddim pentref, dim ond eglwys, ysgol, tafarn a siop. Gwasgarwyd y ffermydd hyd y llethrau yn fân-ddaliadau ar y cyfan gydag ambell fferm mwy sylweddol. Saes-Gymry oedd y bobl, gydag enwau Cymraeg ac acen Sir Amwythig. Daethant yn destun ei farddoniaeth.' (Neb, tud. 42)

Wedi dod o "http://cy.wikipedia.org../../../m/a/n/Manafon.html"

Categori: Pentrefi Powys

##### Views

- Erthygl
- Sgwrs
- Diwygiad cyfoes

##### Chwilio